Birskopfsteg
Dr Birskopfstääg isch e Fuessgängerbrüggli am Birsköpfli in dr Stadt Baasel. Er verbindet die bäide Däil vo dr Ufermatte an dr Mündig vo dr Birs in Rhii.

Dr ersti Stääg
1963 isch dr Birskopfstääg as die ersti Schreegsäilbrugg in dr Schwiz iigweiht worde. Am ene A-förmige Pylon, wo asümmetrisch aagordnet gsi isch, isch en U-förmige Bruggedroog us Beton   an drei Bäärli Kaable ghange, wo us Staaldrootgflächt gmacht gsi si.

D Brugg isch nume für Fuessgänger konzipiert gsi und wil s Birsköpfli sich in de 2000er Joor uf bäide Site vo dr Birs zum ene beliebte Erhooligsort für e Hufe Lüt entwigglet het, hätt mä d Brugg im Joor 2007 umfassend sötte saniere. Am 22. Juni 2007 isch äins vo de säggs Dragsäili verrisse, und mä het d Brugg gspeert und spööter abbroche.

Dr zwäiti Stääg
Im April 2008 het mä e brovisorischi Holzbrugg mit zwäi Fachwärkdrääger baut.  S Basler Archidekduurbüro Christ & Gantenbein und ZPF Ingenieure häi e nöije Stääg entworfe, und 2011 het mä afo baue. Im April 2012 isch d Brugg iigweit worde. Es isch e Brugg für Fuessgänger und Velo, isch 4,8 Meter bräit und sitzt uf eme Staalkastedraagwärk und mä säit ere «schwääbende Asfalt». Si het 2,4 Millioone Franke kostet und isch vom Bund, de bäide Baasler Kantöön und dr Gmäind Birsfälde finanziert worde.

Fuessnoote

Brugg z Basel
Verchehrsbauwärk in dr Schwiz
Passerèllè